b'\n_START_ARTICLE_\nAsunsjonas\n_START_SECTION_\nIstorija\n_START_PARAGRAPH_\nAsunsjonas \xe2\x80\x93 vienas seniausi\xc5\xb3 Piet\xc5\xb3 Amerikos miest\xc5\xb3. Pirmasis dabartinio miesto apylinkes pasiek\xc4\x97 Juan de Ayolas, ta\xc4\x8diau pirma laikina gyvenviet\xc4\x97 \xc4\xafkurta 1537 m. rugpj\xc5\xab\xc4\x8dio 15 d. ispan\xc5\xb3 konkistador\xc5\xb3: Chuano de Salasaro, Gonsalo de Mendosos ir Pedro de Mendosos. Gyvenviet\xc4\x97 pavadinta La Muy Noble y Leal Ciudad de Nuestra Se\xc3\xb1ora Santa Mar\xc3\xada de la Asunci\xc3\xb3n, kadangi buvo \xc4\xafkurta \xc5\xbdolin\xc4\x97s dien\xc4\x85. Tai buvo svarbus konkistador\xc5\xb3 atraminis centras ie\xc5\xa1kant legendini\xc5\xb3 Sidabro kaln\xc5\xb3. Asunsjonas buvo vadinamas Miest\xc5\xb3 motina (Madre de Ciudades), kadangi buvo svarbiausias regione iki pat i\xc5\xa1kylant Buenos Air\xc4\x97ms. Iki 1617 m. miestas buvo pavaldus Peru vicekaralystei. 1731 m. Asunsjone kilo vienas pirm\xc5\xb3j\xc5\xb3 sukilim\xc5\xb3 prie\xc5\xa1 ispan\xc5\xb3 priespaud\xc4\x85. 1811 m. Paragvajus paskelb\xc4\x97 nepriklausomyb\xc4\x99, o Asunsjonas tapo jo sostine. Valdant Jos\xc3\xa9 Gaspar Rodr\xc3\xadguez de Francia didel\xc4\x97 miesto centro dalis buvo sugriauta ir atstatyta pagal nauj\xc4\x85 plan\xc4\x85._NEWLINE_Po Trigubo aljanso karo (1865-1870 m.) miestas iki 1876 m. buvo okupuotas ir nuniokotas Brazilijos. 1932 m. vykstant \xc4\x8ciako karui Asunsjonas buvo pagrindinis nuo karo nukent\xc4\x97jusi\xc5\xb3j\xc5\xb3 prieglaudos centras. XIX a. pab.-XX a. pr. \xc4\xaf sostin\xc4\x99 atvyko nema\xc5\xbeai imigrant\xc5\xb3 i\xc5\xa1 Europos, Artim\xc5\xb3j\xc5\xb3 Ryt\xc5\xb3, miestas atsigavo ir v\xc4\x97l tapo svarbiu regiono centru._NEWLINE_2004 m. Asunsjone \xc4\xafvyko daug auk\xc5\xb3 pareikalav\xc4\x99s Ycu\xc3\xa1 Bola\xc3\xb1os prekybos centro gaisras.\n_START_SECTION_\nGyventojai\n_START_PARAGRAPH_\nAsunsjone 2006 m. gyveno 515,6 t\xc5\xabkst. gyventoj\xc5\xb3, vidutinis gyventoj\xc5\xb3 tankumas siek\xc4\x97 4407 \xc5\xbem./km\xc2\xb2. Tuo tarpu aglomeracijos gyventoj\xc5\xb3 skai\xc4\x8dius vir\xc5\xa1ija 1,6 milijono. Miestas padalintas \xc4\xaf 68 kvartalus i\xc5\xa1 kuri\xc5\xb3 gausiausiai apgyvendinti yra San Pablas, Roberto L. Petit ir Obreras. Tarp 1962 ir 2002 m. miesto gyventoj\xc5\xb3 skai\xc4\x8dius padvigub\xc4\x97jo ir dabar sostin\xc4\x97je gyvena beveik 10\xc2\xa0% \xc5\xa1alies gyventoj\xc5\xb3._NEWLINE_Asunsjone, kaip ir kituose didesniuose \xc5\xa1alies miestuose gyvena daugiau moter\xc5\xb3, negu vyr\xc5\xb3. Daugiau nei pus\xc4\x97 miestie\xc4\x8di\xc5\xb3 yra jaunesni nei 30 met\xc5\xb3. Tik 2\xc2\xa0% gyventoj\xc5\xb3 neturi gimimo liudijimo, ta\xc4\x8diau net 10\xc2\xa0% neturi asmens tapatyb\xc4\x97s kortel\xc4\x97s. Asunsjone gyvena daugiau nei 200 ind\xc4\x97n\xc5\xb3.\n_START_SECTION_\nEkonomika\n_START_PARAGRAPH_\nAsunsjonas \xe2\x80\x93 \xc5\xa1alies ekonominis centras. Did\xc5\xbeioji miestie\xc4\x8di\xc5\xb3 dauguma (8 i\xc5\xa1 10) ver\xc4\x8diasi prekyba, paslaugomis. Dar 16\xc2\xa0% gyventoj\xc5\xb3 dirba pramon\xc4\x97s ir statyb\xc5\xb3 versle. Vystoma avalyn\xc4\x97s, tekstil\xc4\x97s, maisto, tabako, bald\xc5\xb3 pramon\xc4\x97. \xc5\xbdem\xc4\x97s \xc5\xabkis prakti\xc5\xa1kai beveik nevystomas, nes visa miesto teritorija urbanizuota. Mieste pastaraisiais metais steigiasi nauji prekybos centrai, turg\xc5\xabs. Pagrindinis prekybinis kvartalas \xe2\x80\x93 Vilja Mora. Svarbiausios eksportin\xc4\x97s prek\xc4\x97s: m\xc4\x97sa, mediena, medviln\xc4\x97, sojos pupel\xc4\x97s.\n_START_SECTION_\nTransportas\n_START_PARAGRAPH_\nAsunsjonas yra svarbiausias Paragvajaus transpoto mazgas. Priemiestyje Luk\xc4\x97je yra tarptautinis Silvio Pettirossi oro uostas. Greitkeliai \xc4\xaf Buenos Aires ir San Paul\xc4\x85, keliai \xc4\xaf did\xc5\xbeiuosius \xc5\xa1alies miestus. Dauguma \xc5\xa1alies produkcijos prekybos vyksta per Asunsjono upi\xc5\xb3 uost\xc4\x85._NEWLINE_Miesto gyventojus aptarnauja autobus\xc5\xb3 parkas. Nors \xc4\xaf miest\xc4\x85 neveda joks veikiantis gele\xc5\xbeinkelis, gerai i\xc5\xa1vystytas susisiekimas autobusais tiek su Paragvajaus, tiek su Argentinos, Urugvajaus, Brazilijos miestais.\n_START_SECTION_\n\xc5\xa0vietimas ir kult\xc5\xabra\n_START_PARAGRAPH_\nSostin\xc4\x97 ir pagrindinis kult\xc5\xabrinis Paragvajaus centras. Asunsjone yra Nacionalinis meno muziejus, Manzana de la Rivera muziejus, Nacionalin\xc4\x97 biblioteka, Valstybinis Asunsjono universitetas (\xc4\xafkurtas 1890\xc2\xa0m.) ir Asunsjono katalik\xc5\xb3 universitetas (\xc4\xafkurtas 1960\xc2\xa0m.), taip pat technologij\xc5\xb3, Kolumbijos, autonominis, Amerikana universitetai. Veikia eil\xc4\x97 kolegij\xc5\xb3 (Ntra. Sra. del Perpetuo Socorro, Salesianito, Colegio Internacional, Goethe ir kt.)._NEWLINE_Pagrindniai miesto dienra\xc5\xa1\xc4\x8diai: ABC Color, \xc3\x9altima Hora ir La Naci\xc3\xb3n.\n_START_SECTION_\nTurizmas\n_START_PARAGRAPH_\nPagrindiniai turistiniai Asunsjono objektai \xe2\x80\x93 Godoi muziejus, \xc4\xaesik\xc5\xabnijimo ba\xc5\xbeny\xc4\x8dia (Iglesia de la Encarnaci\xc3\xb3n) ir Didvyri\xc5\xb3 pateonas (Pary\xc5\xbeiaus Invalid\xc5\xb3 r\xc5\xabm\xc5\xb3 kopija), kur palaidota daug \xc5\xbeymi\xc5\xb3 \xc5\xa1alies \xc5\xbemoni\xc5\xb3. Tarp kit\xc5\xb3 lankytin\xc5\xb3 objekt\xc5\xb3 pamin\xc4\x97tini vyriausyb\xc4\x97s ir prezidento r\xc5\xabmai Palacio de los L\xc3\xb3pez, senasis Senato pastatas, Ignacio A. Pane teatras, Metropolin\xc4\x97 katedra, Nepriklausomyb\xc4\x97s r\xc5\xabmai (vienas i\xc5\xa1 nedaugelio i\xc5\xa1likusi\xc5\xb3 kolonijin\xc4\x97s architekt\xc5\xabros pastat\xc5\xb3). Daugelis istorini\xc5\xb3 pastat\xc5\xb3 buvo sugriauta Trigubo Aljanso karo metu bei vykdant miesto pertvark\xc4\x85._NEWLINE_Miesto centras \xc4\xafsik\xc5\xabr\xc4\x99s netoli up\xc4\x97s, jame yra dauguma istorini\xc5\xb3 pastat\xc5\xb3 bei komercinis miesto centras (daugiausia Palmos gatv\xc4\x97je). Svarbiausi miesto kvartalai: Sachonija, Obreras, San Rok\xc4\x97, La Mersedesas, Vilja Mora, Mariskal Lopesas, Trinidadas. Yra botanikos sodas._NEWLINE_Asunsjonas pasi\xc5\xbeymi kult\xc5\xabrine \xc4\xafvairove. Be vietin\xc4\x97s lotynoamerikieti\xc5\xa1kos kult\xc5\xabros, \xc4\x8dia taip pat galima sutikti europieti\xc5\xa1k\xc4\x85, arabi\xc5\xa1k\xc4\x85, azijieti\xc5\xa1k\xc4\x85 kult\xc5\xabr\xc4\x85._NEWLINE_Asunsjonas paskeltas 2009 m. Amerikos kult\xc5\xabros sostine.\n_START_SECTION_\nSportas\n_START_PARAGRAPH_\nFutbolas yra pagrindin\xc4\x97 sporto \xc5\xa1aka Paragvajuje, o dauguma paj\xc4\x97giausi\xc5\xb3 \xc5\xa1alies klub\xc5\xb3, toki\xc5\xb3 kaip Olimpia, Cerro Porte\xc3\xb1o, Club Libertad, Club Nacional, Club Guaran\xc3\xad, Club Sol de Am\xc3\xa9rica yra \xc4\xafsik\xc5\xabr\xc4\x99 sostin\xc4\x97je. \xc4\x8cia yra ir svarbiausias \xc5\xa1alies stadionas\xc2\xa0\xe2\x80\x93 Estadio Defensores del Chaco.'